Intézményközi továbbképzés

A kincsesbányai Kazinczy Ferenc Tagiskola április 7-i nevelési értekezlete intézményközi továbbképzés színteréül is szolgált.

A Testnevelési Egyetem tanára, Janecskó András tartott elméleti és gyakorlati képzést a heti öt testnevelés óra bevezetéséről a pedagógusoknak.

A kincsesbányai pedagógusok mellett a társintézmények, így a móri, a pusztavámi és a fehérvárcsurgói alsó tagozatos tanítók is részt vettek a rendhagyó órákon.

Az előadót személyes élmények, kedves emlékek is fűzik a településhez, hiszen pályája kezdetén Kincsesbányán tanított, itt ért el kiváló eredményeket. Az akkori tanítványok országos versenyeken is jeleskedtek, többen bajnokok lettek.

Az emlékek felidézése mellett szó esett a törvényalkotók célkitűzéseiről, a diákok egészségi állapotáról, fizikai állóképességéről, életkori sajátosságairól, a pedagógusok felelősségéről, az előttünk álló óriási lehetőségről, a motivációról, a tehetséggondozásról.

Az elméletet gyakorlat követte a tornateremben. A pedagógusok rövid időre a diákok bőrébe bújva lelkiismeretesen és kitartóan végezték a minden izomcsoportot megmozgató feladatokat. Méltán kaptak az óra végén valamennyien dicsérete a tanár úrtól. Hogy mennyire volt hatásos az óra, azt a másnapi izomlázból mindenki lemérhette.

Keszte Jánosné

tagintézmény-vezető

/A továbbképzésen készült fotók a fotógalériában megtekinthetők!/